Title: ระเบียบกรมศิลปากร ฉบับที่ 4 พ.ศ. 2504 ว่าด้วยการขออนุญาตส่งหรือนำโบราณวัตถุหรือศิลปวัตถุออกนอกราชอาณาจักร

ระเบียบกรมศิลปากร

ระเบียบกรมศิลปากร
ฉบับที่ ๔ พ.ศ. ๒๕๐๔
ว่าด้วยการขออนุญาตส่งหรือนำโบราณวัตถุหรือศิลปวัตถุ
ออกนอกราชอาณาจักร

อาศัยอำนาจตามความในมาตรา ๒๒
แห่งพระราชบัญญัติโบราณสถาน โบราณวัตถุ ศิลปวัตถุและพิพิธภัณฑสถานแห่งชาติ พ.ศ.
๒๕๐๔ อธิบดีกรมศิลปากร กำหนดคำขอรับอนุญาตส่งหรือนำโบราณวัตถุ
หรือศิลปวัตถุออกนอกราชอาณาจักร 
และใบอนุญาตให้ส่งหรือนำโบราณวัตถุหรือศิลปวัตถุออกนอกราชอาณาจักรดังต่อไปนี้

ข้อ ๑  ระเบียบนี้เรียกว่า ระเบียบกรมศิลปากร
ฉบับที่ ๔ พ.ศ. ๒๕๐๔ ว่าด้วยการขออนุญาตส่งหรือนำโบราณวัตถุหรือศิลปวัตถุออกนอกราชอาณาจักร

ข้อ ๒ 
ผู้ใดประสงค์จะส่งหรือนำโบราณวัตถุหรือศิลปวัตถุออกนอกราชอาณาจักร
ให้ยื่นคำขอรับอนุญาตตามแบบท้ายระเบียบนี้ ณ กองโบราณคดี กรมศิลปากรเป็นเวลาล่วงหน้าก่อนวันส่งหรือนำออกนอกราชอาณาจักรไม่น้อยกว่า
๕ วัน เว้นแต่มีกรณีรีบด่วนเป็นพิเศษ อาจพิจารณาคำขอรับอนุญาตน้อยกว่ากำหนดนี้ก็ได้
และต้องนำวัตถุที่จะส่งหรือนำออกนอกราชอาณาจักรมาให้ตรวจ ณ กองโบราณคดี กรมศิลปากร

ข้อ ๓ 
โบราณวัตถุหรือศิลปวัตถุที่ขอรับอนุญาตส่งหรือนำออกนอกราชอาณาจักร
ต้องมีรูปถ่ายขนาดกว้างหกเซนติเมตรยาวเก้าเซนติเมตร สองชุด แนบมาพร้อมกับคำขอรับอนุญาตถ้าวัตถุที่ขอรับอนุญาตคราวเดียวกันมีจำนวนหลายชิ้น
จะใช้รูปถ่ายรวมเป็นหมู่ขนาดโปสต์การ์ดสองชุดก็ได้ แต่ชุดหนึ่งต้องไม่เกินห้าชิ้น
เว้นแต่วัตถุชิ้นเล็กขนาดกว้างยาวไม่เกินสองเซนติเมตรหรือเศษของวัตถุที่มีคุณค่าน้อยในทางศิลป
ประวัติศาสตร์หรือโบราณคดี จะถ่ายรวมเป็นหมู่ในภาพขนาดกว้างเก้าเซนติเมตรยาวสิบสี่เซนติเมตรก็ได้แต่ต้องให้เห็นภาพของวัตถุได้ชัดเจน

ข้อ ๔ 
โบราณวัตถุหรือศิลปวัตถุที่ได้รับอนุญาตแล้ว จะต้องมีตราครั่งรูปพระคเณศผูกติดกับวัตถุ
และมีใบอนุญาตของอธิบดีกรมศิลปากรกำกับวัตถุนั้น จึงจะส่งหรือนำออกนอกราชอาณาจักรได้

ข้อ ๕  ใบอนุญาตให้มีอายุใช้ได้สามสิบวัน
นับแต่วันที่ออกให้ ถ้าพ้นกำหนดนี้แล้ว ให้ถือว่าหมดอายุ

ข้อ ๖ 
ถ้าไม่สามารถนำโบราณวัตถุหรือศิลปวัตถุมาให้ตรวจเพื่อออกใบอนุญาต ณ
ที่ทำการกองโบราณคดี เพราะเหตุเป็นของหนักหรือเป็นของแตกหักง่าย หรือวัตถุนั้นอยู่นอกจังหวัดพระนครและธนบุรี
ผู้ขอรับอนุญาตประสงค์จะให้ไปตรวจ ณ สถานที่เก็บวัตถุนั้น อธิบดีอาจพิจารณาสั่งให้เจ้าหน้าที่ไปตรวจเป็นกรณีพิเศษก็ได้
แต่ผู้ขอรับอนุญาตจะต้องจัดพาหนะรับส่งและจ่ายเบี้ยเลี้ยงให้ตามระเบียบราชการ

ข้อ ๗  โบราณวัตถุหรือศิลปวัตถุที่ขอรับอนุญาตส่งหรือนำออกนอกราชอาณาจักร
ถ้าอธิบดีพิจารณาเห็นว่าเป็นของชั้นดีควรสงวนไว้ในประเทศ ไม่อนุญาตให้ส่งหรือออกนอกราชอาณาจักร
ในกรณีเช่นนี้ เจ้าหน้าที่มีอำนาจถ่ายรูปวัตถุ จดรายการที่จำเป็น และผู้ขอรับใบอนุญาตจะต้องแจ้งนามเจ้าของ
ภูมิลำเนาถิ่นที่อยู่ของเจ้าของหรือผู้ครอบครองตลอดจนสถานที่เก็บรักษาโบราณวัตถุนั้น

ให้ใช้ระเบียบนี้ตั้งแต่วันที่ ๒๘
กันยายน ๒๕๐๔ เป็นต้นไป[๑]

ให้ไว้ ณ วันที่ ๒๘ กันยายน ๒๕๐๔
ธนิต 
อยู่โพธิ์
อธิบดีกรมศิลปากร

[เอกสารแนบท้าย]

๑. แบบขอรับใบอนุญาตส่งหรือนำโบราณวัตถุหรือศิลปวัตถุออกนอกราชอาณาจักร
๒. บัญชีโบราณวัตถุหรือศิลปวัตถุ
๓.
ใบอนุญาตส่งหรือนำโบราณวัตถุหรือศิลปวัตถุออกนอกราชอาณาจักร

(ดูข้อมูลจากภาพกฎหมาย)

จารุวรรณ/พิมพ์
๒๕ ตุลาคม ๒๕๔๕
สถาพร/ปรับปรุง
๑๕
พฤศจิกายน ๒๕๔๙

[๑]
ราชกิจจานุเบกษา เล่ม ๗๘/ตอนที่ ๗๗/ฉบับพิเศษ หน้า ๓๔/๓๐ กันยายน ๒๕๐๔